En af mændene bag RSS-feeds Aaron Swartz begik selvmord forud for retssag.

Han er blevet kaldt alt vidunderbarn, troldmand, pioner og aktivist.

Fredag blev den 26-årige Aaron Swartz fundet død i sin lejlighed i New York af en kammerat. Han havde hængt sig selv, fortæller en onkel til Nytimes.com.

RSS og Reddit

Swartz var som 14-årig med til at skabe RSS - en service, der lader brugere abonnere på indhold fra f.eks. netaviser, som løbende opdateres.

Han er også medstifter af Reddit og blev senere mere aktivistisk og en fortaler for, at det meste indhold på nettet skulle være gratis.

Retssag

I 2011 blev han sigtet for at have skaffet sig ulovlig adgang til en stor database med videnskabelige artikler JSTOR, der kun kan læses af brugere med abonnement.

Han downloadede 4,8 mio. artikler, næsten hele databasen, og afventede dommen i sagen, hvor strafferammen var på helt op til 35 år i fængsel og bøder på 1 mio. dollars.

Han nægtede sig skyldig.

Retssagen skulle være begyndt i næste uge.

Social lighed

I en erklæring skrevet af hans familie og kæreste, står der:

"Aarons engagement over for social lighed var gennemgribende og definerede ham som menneske. Han brugte sine evner som programmør og teknikker ikke til at blive rig, men til at gøre internettet og verden et mere lige og bedre sted."

Han har tidligere fortalt, at han har haft selvmordstanker og på sin blog beskrevet, hvordan det er at leve med en depression.